Makoto Kobayashi (ahli fizik)

ialah seorang ahli fizik Jepun yang terkenal dengan kajiannya berkaitan pelanggaran CP dan dianugerahkan seperempat Hadiah Nobel Fizik pada tahun 2018 "atas penemuan asal usul simetri pecahan yang meramalkan kewujudan sekurang-kurangnya tiga keluarga kuark dalam alam."

## Kehidupan awal dan pendidikan
Makoto Kobayashi dilahirkan di Nagoya, Jepun pada 1944. Ketika berusia dua tahun, bapanya Hisashi meninggal dunia. Rumah keluarga Kobayashi hancur semasa peristiwa Pengeboman Nagoya, maka mereka tinggal di rumah keluarga ibunya (nama keluarga Kaifu). Salah seorang sepupu Makoto, Toshiki Kaifu, Perdana Menteri Jepun ke-51, tinggal bersamanya. Sepupunya yang lain pula, Norio Kaifu, merupakan seorang ahli astronomi. Bertahun-tahun kemudian, Toshiki Kaifu mengenangkan Kobayashi: "semasa kecil, dia senyap dan baik, dan selalu membaca buku yang sukar di bilik saya. Saya rasa ketika inilah dia mula berubah secara tiba-tiba menjadi genius."

Setelah menamatkan pengajian di Pusat Pengajian Sains Universiti Nagoya pada tahun 1967, dia memperoleh ijazah DSc daripada Pusat Pengajian Sarjana Sains Universiti Nagoya pada tahun 1972. Semasa zaman pelajarannya, dia dibimbing oleh Shoichi Sakata dan lain-lain.

## Kerjaya

Setelah menamatkan penyelidikan kedoktorannya di Universiti Nagoya pada tahun 1972, Kobayashi bekerja sebagai rakan penyelidik dalam bidang fizik zarah di Universiti Kyoto. Bersama rakannya, Toshihide Maskawa, dia berusaha menjelaskan pelanggaran CP di dalam Model Piawai fizik zarah. Teori Kobayashi dan Maskawa mensyaratkan bahawa terdapat sekurang-kurangnya tiga generasi kuark, satu ramalan yang disahkan eksperimen empat tahun kemudian menerusi penemuan kuark bawah.

Makalah Kobayashi dan Maskawa, "*CP Violation in the Renormalizable Theory of Weak Interaction*" diterbitkan pada 1973, merupakan sebuah makalah fizik tenaga tinggi yang keempat paling banyak dirujuk sepanjang masa setakat tahun 2010. Matriks Cabibbo–Kobayashi–Maskawa, yang mentakrifkan parameter pencampuran antara kuark adalah hasil makalah ini. Kobayashi dan Maskawa bersama-sama dianugerahkan separuh daripada Hadiah Nobel Fizik 2008 untuk makalah ini, dan separuh lagi diberikan kepada Yoichiro Nambu.

Untuk menghargai sumbangan ketiga-tiga pemenang Nobel ini, arca-arca gangsa Shin'ichirō Tomonaga, Leo Esaki, dan Makoto Kobayashi didirikan di Central Park Azuma 2 di Tsukuba City pada 2015.

## Rekod profesional
* April 1972 – Rakan Penyelidik di Fakulti Sains, Universiti Kyoto
* Julai 1979 – Profesor Madya di National Laboratory of High Energy Physics (KEK)
* April 1989 – Profesor di Makmal Fizik Tenaga Tinggi Nasional (KEK), Ketua Bahagian Fizik II
* April 1997 – Profesor di Institut Sains Zarah dan Nuklear, KEK, Ketua Bahagian Fizik II
* April 2003 – Pengarah, Institut Kajian Zarah dan Nuklear, KEK
* April 2004 – Pemegang Amanah (Pengarah, Institut Kajian Zarah dan Nuklear), KEK (Perbadanan Institut Penyelidikan Antara Universiti)
* Jun 2006 – Profesor Emeritus di KEK
* 2008 – Profesor Universiti Jemputan Ulung di Universiti Nagoya
* 2009
** Profesor Kehormat Khas di KEK
** Pemegang Amanah dan Pengarah di Institut Sistem Akademik, Persatuan Jepun Promosi Sains
** Profesor Universiti di Universiti Nagoya
* 2010
** Pengerusi Jawatankuasa Penasihat di Institut Kobayashi–Maskawa untuk Asal Usul Zarah dan Alam Semesta (KMI) di Universiti Nagoya
** Ahli Akademi Jepun
* 2016 – Penyelia (*superadvisor*) di Yokohama Science Frontier High School
* April 2018 – Pengarah Institut Kobayashi–Maskawa untuk Asal Usul Zarah dan Alam Semesta (KMI) di Universiti Nagoya
* 2019 – Pengarah Kehormat Kedua di Muzium Sains Bandar Nagoya
* April 2020 – Pengarah Emeritus KMI di Universiti Nagoya

## Pengiktirafan
* 1979 – Hadiah Peringatan Nishina
* 1985 – Hadiah Sakurai
* 1995 – Hadiah Asahi
* 2001 – Person of Cultural Merit
* 2007 – Hadiah Fizik Zarah dan Tenaga Tinggi oleh Persatuan Fizikal Eropah
* 2008 – Hadiah Nobel Fizik
* Pada Oktober 2008, Kobayashi dianugerahkan Order of Culture Jepun; dan majlis penganugerahaan Order of Culture dijalankan di Istana Maharaja Tokyo.
* 2010 – Ahli Akademi Jepun

## Kehidupan peribadi
Kobayashi dilahirkan dan belajar di Nagoya, Jepun. Dia mengahwini Sachiko Enomoto pada 1975; mereka mempunyai seorang anak lelaki, Junichiro. Setelah isteri pertamanya meninggal dunia, Kobayashi mengahwini Emiko Nakayama pada 1990, mereka mempunyai seorang anak perempuan, Yuka.

## Rujukan